ออมสินขึ้นดอกเบี้ยกู้รายย่อย
บอร์ดออมสินไฟเขียวปรับดอกเบี้ยเอ็มอาร์อาร์ปล่อยกู้รายย่อย คาดรากหญ้าจ่ายแพงขึ้น 0.25-0.75%
2 มี.ค. 2558

บอร์ดออมสินไฟเขียวปรับดอกเบี้ยเอ็มอาร์อาร์ปล่อยกู้รายย่อย คาดรากหญ้าจ่ายแพงขึ้น 0.25-0.75%
รายงานข่าวจากกระทรวงการคลัง เปิดเผยว่า ที่ประชุมคณะกรรมการธนาคารออมสินครั้งล่าสุด อนุมัติการปรับปรุงการใช้อัตราดอกเบี้ยอ้างอิงให้เหมาะสมกับกลุ่มลูกค้าเป้าหมาย จากอัตราดอกเบี้ยลูกค้ารายใหญ่ชั้นดี หรือเอ็มแอลอาร์ ซึ่งปัจจุบันอยู่ที่ 6.875% เป็นอัตราดอกเบี้ยลูกค้ารายย่อยชั้นดี หรือเอ็มอาร์อาร์ ซึ่งปัจจุบันอยู่ที่ 7.625% เนื่องจากที่ผ่านมาธนาคารออมสินจะใช้ดอกเบี้ยเอ็มแอลอาร์กับลูกค้าส่วนใหญ่ โดยการปรับปรุงอัตราดอกเบี้ยดังกล่าวจะกระทบการคิดดอกเบี้ยในกลุ่มสินเชื่อ 6 กลุ่ม ครอบคลุมสินเชื่อกว่า 30 ประเภท คาดว่าจะเริ่มมีผลบังคับใช้ตั้งแต่วันที่ 1 เม.ย. 2558 เป็นต้นไป
สำหรับสินเชื่อที่จะได้รับผลกระทบ ได้แก่ กลุ่มสินเชื่อเพื่อพัฒนากลุ่มอาชีพ เช่น 
1.สินเชื่อเพื่อพัฒนาชีวิตครู สินเชื่อเพื่อพัฒนาคุณภาพชีวิตข้าราชการทหาร สินเชื่อเพื่อพัฒนาคุณภาพชีวิตข้าราชการพลเรือนสามัญ สินเชื่อโครงการพัฒนาชีวิตข้าราชการท้องถิ่น คาดว่าดอกเบี้ยจะปรับสูงขึ้นระหว่าง 0.25-0.5% ต่อปี 
2.กลุ่มสินเชื่อองค์กรชุมชน เช่น สินเชื่อเพื่อพัฒนาชนบท สินเชื่อพัฒนาองค์กรชุมชนอเนกประสงค์ ดอกเบี้ยปรับขึ้นระหว่าง 0.25-0.5% ต่อปี 
3.กลุ่มสินเชื่อธุรกิจห้องแถว สินเชื่อเพื่อผู้ประกอบการรายใหม่ และสินเชื่อธุรกิจแฟรนไชส์ ดอกเบี้ยปรับขึ้นระหว่าง 0.50-0.75% ต่อปี 
4.สินเชื่อเคหะ ดอกเบี้ยปรับขึ้นระหว่าง 0.25-0.75% ต่อปี 
5.กลุ่มสินเชื่อบุคคล เช่น สินเชื่อสวัสดิการหน่วยงานราชการและรัฐวิสาหกิจ สินเชื่อสวัสดิการพนักงานเอกชน สินเชื่อเพื่อส่งเสริมคุณภาพชีวิต สินเชื่อสำหรับพนักงานธนาคารออมสิน ดอกเบี้ยปรับขึ้นระหว่าง 0.25-0.5% ต่อปี 
6.กลุ่มสินเชื่อไทรทอง สินเชื่ออเนกประสงค์ ดอกเบี้ยปรับขึ้นระหว่าง 0.25-0.5% ต่อปี
ทั้งนี้ ตัวอย่างเช่น สินเชื่อเคหะที่ปัจจุบันมีให้เลือกอัตราดอกเบี้ย 3 แบบ เช่น แบบที่ 1 ในปีที่ คิดดอกเบี้ย 1-1.25% ปีที่ 2 คิดเอ็มแอลอาร์ -1.75% หลังจากนั้น เอ็มแอลอาร์ -0.5% ต่อปี (ตลอดอายุสัญญา) หากมีการปรับเอาอัตราดอกเบี้ยเอ็มอาร์อาร์มาใช้แทน จะทำให้ผู้กู้ต้องจ่ายดอกเบี้ยเงินกู้สูงขึ้นถึง 0.75% ในช่วงปีที่ 2 และ 3
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า สาเหตุที่ต้องปรับปรุงการใช้อัตราดอกเบี้ยใหม่ เพราะธนาคารออมสินใช้อัตราดอกเบี้ยเอ็มแอลอาร์กับรายย่อยมานาน การปรับมาใช้อัตราดอกเบี้ยเอ็มอาร์อาร์กับรายย่อยจะทำให้เป็นไปตามหลักสากล แต่จะใช้กับลูกค้ารายใหม่เท่านั้น ส่วนลูกค้ารายเก่ายังคงใช้อัตราดอกเบี้ยตามสัญญาเดิม
สำหรับภาพรวมอัตราดอกเบี้ยเงินกู้ของธนาคารออมสิน เมื่อเทียบกับธนาคารพาณิชย์ถือว่าอัตรายังต่ำกว่า เช่น สินเชื่อบุคคล ธนาคารพาณิชย์จะคิดดอกเบี้ยที่อัตราสูงสุดตามที่ธนาคารแห่งประเทศไทย (ธปท.) กำหนด คือไม่เกิน 28% ต่อปี แต่ธนาคารออมสินคิดดอกเบี้ยที่ระดับ 10-11% ต่อปีเท่านั้น แต่การปรับปรุงอัตราดอกเบี้ยครั้งนี้ไม่ได้มีเป้าหมายเรื่องการหารายได้เพิ่ม เนื่องจากธนาคารอาจไม่ขึ้นดอกเบี้ยรวดเดียวทั้งหมด ซึ่งต้องมีการหารือกันในรายละเอียดต่อไป